I media inte lenghe proprie a son fondamentâi pe tutele des minorancis. Al è par chest che ai sogjets impegnâts a fâ informazion e comunicazion doprant lis lenghis minorizadis ur ven ricognossude une funzion strategjiche che e à sei un valôr culturâl sie une rilevance di caratar politic, stant che dirits linguistics e libertât di espression e di informazion a son elements di fonde pe democrazie.
Cun dut achel, propit i sogjets impegnâts in chest cjamp a son chei che a patissin di plui i tais indiscriminâts dai fonts publics. I esemplis, soredut tai ultins agns, no mancjin, dal Piemont, là che za timp indaûr al veve manifestât chestis dificoltâts il storic mensîl ocitan Ousitanio Vivo, al Friûl.
Achì, in particolâr, la situazion e je deventade une vore grivie par Onde Furlane, la storiche “radio libare dai furlans”, par Radio Spazio 103 e pal setemanâl dai slovens de provincie di Udin, Novi Matajur, cemût che o vin ricuardât cualchi setemane indaûr.
Une altre realtât, che compagn des dôs emitentis ricuardadis cumò denant, e je stade colpide a fuart dai ultins tais dai fonts pai ents ricognossûts tant che primaris pe tutele de minorance linguistiche furlane e pe promozion de sô lenghe, e je la clape di culture La Patrie dal Friûl, che e da fûr il mensîl omonim.
Par fâi cuintri a cheste situazion, “La Patrie” e à decidût di rispuindi «cu la fuarce de reson, cu la inteligjence des ideis, cul spirt dal riviel»: cuntun gnûf progjet grafic che al vignarà presentât ai 23 di Fevrâr a Udin li dal bar dal Visionario.
L’apontament al è pes 5 sot sere.
fur_Latn fur_Latn fur_Latn fur_Latn fur_Latn fur_Latn